Aktuális versek (Miért annyi viszály...)
Miért annyi viszály volt,
Szóharc, tollharc meg ankett:
Készen van már a színház
És készül már a bankett.
Hatalmas egy színház ez
És olyan szörnyű tágos,
Hogy Somogyi direktor
Előtt az már világos:
Kicsi lesz a társulat,
Jobb lesz, ha most lohol mán ─
Persze sejtik, hogy e hír
Légből kapott koholmány.

Se tél, se nyár, se ősz nincs,
Unalmas, bús az élet,
Feküdjék le az ember,
Ha este kedve éled.
Egy lélek sincs az utcán,
Tízkor már minden alszik,
Zene, kacaj vagy alku
A sarkon sohse hallszik.
Nem fogy a tea, kávé,
Nálunk se sör, se bor mán ─
Önök tudják, hogy e hír
Légből kapott koholmány.

A fenszterpromenádok
Divatját bár lejárták,
Egy szép leány kedvéért
Jártam tegnap a járdát.
Nevezzük Rózsikának,
Mindegy, hisz úgyse láttam,
Talán azért bújt volt el,
Mivel én arra jártam,
Mert azt mondják, előtte
Gyűlölt a férfi-dolmány ─
Sohse volt még hír ilyen
Légből kapott koholmány.
Versek